गोवा में हो रहा 52वां भारतीय अंतरराष्ट्रीय फिल्म महोत्सव, जानिए महत्वपूर्ण बातें
भारतीय अंतरराष्ट्रीय फिल्म महोत्सव (IFFI) का 52वां संस्करण गोवा में आयोजित किया जा रहा है और 20 नवंबर से इस महोत्सव की शुरुआत हो चुकी है। यह नौ दिवसीय कार्यक्रम है जिसका समापन रविवार यानी 28 नवंबर को होगा। फिल्म निर्माता करण जौहर और मनीष पॉल जैसे दिग्गज कलाकार इस कार्यक्रम के होस्ट हैं। बॉलीवुड के कई कलाकार इसमें शिरकत करने वाले हैं। आइए जानते हैं IFFI से जुड़ी कुछ महत्वपूर्ण बातें।
सूचना प्रसारण मंत्रालय द्वारा हर एक साल इस कार्यक्रम का आयोजन किया जाता है। इस कार्यक्रम के उद्घाटन समारोह में अभिनेता सलमान खान और रणवीर सिंह भी शामिल हुए। इस फिल्म समारोह में शामिल होने वाले अन्य सितारों में रितेश देशमुख, जेनेलिया देशमुख, श्रद्धा कपूर का नाम शामिल है। इस कार्यक्रम में फिल्म इंडस्ट्री से लगभग 75 हस्तियों के साथ-साथ राजनीतिक बिरादरी के कई लोगों के शामिल होने की उम्मीद है। इसे मनोरंजन जगत का बड़ा इवेंट माना जाता है।
IFFI की स्थापना 24 जनवरी, 1952 को 69 साल पहले हुई थी। IFFI के पहले संस्करण का आयोजन भारत सरकार के फिल्म डिवीजन द्वारा किया गया था। भारत के पहले प्रधानमंत्री जवाहरलाल नेहरू की देखरेख में इस कार्यक्रम का आयोजन किया गया था। IFFI को एशिया का सबसे पुराना और भारत के सबसे बड़े फिल्म समारोह में से एक माना जाता है। इसने फिल्मों की साझा संस्कृति को बढ़ावा दिया है।
दिग्गज अभिनेत्री हेमा मालिनी को भारतीय सिनेमा में उनके योगदान के लिए वर्ष 2021 के 'इंडियन फिल्म पर्सनैलिटी ऑफ द ईयर' अवॉर्ड से सम्मानित किया गया है। PIB इंडिया ने अपने आधिकारिक ट्विटर हैंडल पर जानकारी शेयर की है। अवॉर्ड लेते हुए हेमा की तस्वीर भी साझा की गई है। गुरुवार को मंत्री अनुराग ठाकुर ने घोषणा की थी कि हेमा को इस सम्मान से पुरस्कृत किया जाएगा। बता दें कि भाजपा से जुड़ीं हेमा मथुरा से लोकसभा सांसद हैं।
हेमा के अलावा केंद्रीय फिल्म प्रमाणन बोर्ड (CBFC) के वर्तमान अध्यक्ष प्रसून जोशी को भी इसी पुरस्कार से सम्मानित किया गया है। केंद्रीय मंत्री ठाकुर ने हेमा और प्रसून के बारे में बात करते हुए कहा, "हेमा और प्रसून के दशकों से भारतीय सिनेमा के क्षेत्र में योगदान और उनके काम ने पीढ़ी दर पीढ़ी दर्शकों को मंत्रमुग्ध कर दिया है। वे भारतीय सिनेमा के प्रतीक हैं, जिन्हें दुनियाभर में प्रशंसा और सम्मान दिया जाता है।"
दिग्गज हॉलीवुड फिल्ममेकर इस्तवान स्जाबो और निर्देशक मार्टिन स्कॉर्सेस को इस महोत्सव में 'सत्यजीत रे लाइफटाइम अचीवमेंट' अवॉर्ड से सम्मानित किया गया है। 2021 में दिवंगत हुए दिलीप कुमार, कन्नड़ अभिनेता पुनीत राजकुमार, लोकप्रिय टेलीविजन अभिनेत्री सुरेखा सीकरी और संचारी विजय के साथ-साथ फिल्ममेकर बुद्धदेव दासगुप्ता और सुमित्रा भावे को सम्मानित किया जाएगा। हर साल इस फिल्म महोत्सव के दौरान भारत और दुनियाभर की कुछ सर्वश्रेष्ठ फिल्में दिखाई जाती हैं।
इस हाइब्रिड इवेंट में दुनियाभर की 300 से अधिक फिल्मों को प्रदर्शित किया जाएगा। फिल्मों का प्रदर्शन 20 नवंबर से 28 नवंबर तक चलेगा। अमेजन प्राइम वीडियो की फिल्म 'छोरी' का भी प्रदर्शन किया जाएगा। इस फिल्म में नुसरत भरूचा लीड रोल में नजर आएंगी और यह फिल्म 26 नवंबर को अमेजन प्राइम वीडियो पर रिलीज होगी। ऑस्कर, 2022 में भारत की तरफ से आधिकारिक एंट्री पाने वाली तमिल फिल्म 'कूझंगल' भी 'ICFT-UNESCO गांधी मेडल' के लिए फाइट करेगी।
IFFI में पहली बार OTT प्लेटफॉर्म को आमंत्रित किया गया है। ठाकुर ने बताया कि पहली बार IFFI में भाग लेने के लिए प्रमुख OTT प्लेटफॉर्म को आमंत्रित किया गया। नेटफ्लिक्स, अमेजन प्राइम वीडियो, ZEE5, वूट और सोनी लिव इस कार्यक्रम का हिस्सा हैं।